Hei, denne artikkelen er over ett år gammel og kan inneholde utdatert informasjon

Brukere av LSD og fleinsopp har ikke dårligere psykisk helse enn andre, ifølge en studie fra NTNU i Trondheim.

Derimot fant forskerne at folk som hadde brukt stoffene LSD, psilocybin (fleinsopp) og meskalin (psykedelisk kaktus) ser ut til å ha færre psykiske problemer enn folk som ikke har brukt disse stoffene.

Stipendiat Teri Krebs og klinisk psykolog Pål-Ørjan Johansen ved Institutt for nevromedisin ved NTNU står bak undersøkelsen. De har analysert data fra en amerikansk undersøkelse om rusmidler og helse. 130 000 amerikanere ble spurt, og 22 000 av disse hadde brukt psykedeliske stoffer en eller flere ganger.

Materialet gir imidlertid ikke noe svar på hvorfor de som har brukt disse stoffene, har mindre psykiske plager.

- Vi kan ikke utelukke at bruk av psykedelika kan ha negativ effekt på den mentale helsen hos noen individer eller grupper, men dette må ses i sammenheng med den positive effekten det kan ha på mental helse hos andre, sier Pål-Ørjan Johansen.

(NTB)

